b"\n_START_ARTICLE_\nMarko Daniel\n_START_SECTION_\nBigorafia\n_START_PARAGRAPH_\nLlicenciat en Hist\xc3\xb2ria de l'Art i Filosofia per la University College London (1988), Doctor en Hist\xc3\xb2ria i Teoria de l'Art per la Universitat d'Essex (1999) i expert en art contemporani xin\xc3\xa8s i catal\xc3\xa0. Art and Propaganda: The Battle for Cultural Property in the Spanish Civil War va ser el t\xc3\xadtol de la seva tesi doctoral, bona part del treball de camp de la qual va tenir lloc a Barcelona gr\xc3\xa0cies a una beca de la British Academy. Daniel ha desenvolupat la seva traject\xc3\xb2ria docent a la Winchester School of Art de la Universitat de Southampton (1994-2001, lecturer i 2003-2006, director de la Graduate School), al Departament de Comunicaci\xc3\xb3 Audiovisual de la Da Yeh University, i al Centre per l'Art i la Tecnologia de la Taipei National University of the Arts, totes dues a Taiwan. Tamb\xc3\xa9 ha estat vicepresident (des de 2009) i membre del professorat (des de 2006) del London Consortium, i assessor d'art i teoria del disseny d'ELISAVA-Escola Universit\xc3\xa0ria de Disseny i Enginyeria de Barcelona. L'any 2006, Marko Daniel es va incorporar a la Tate Modern de Londres com a comissari de programes p\xc3\xbablics. Des de l'any 2011 ocupa el c\xc3\xa0rrec de cap de programes p\xc3\xbablics dels dos centres Tate de Londres (Tate Modern i Tate Britain). Durant aquest per\xc3\xadode, Marko Daniel ha liderat projectes com Tate Exchange, un espai ubicat al nou edifici de la Tate Modern per a projectes art\xc3\xadstics de car\xc3\xa0cter_NEWLINE_experimental i col\xc2\xb7laboratiu, en qu\xc3\xa8 han participat artistes com les Guerrilla Girls, Simone Leigh, Tim Etchells, Raqs Media Collective i Clare Twomey, entre d'altres._NEWLINE_Tamb\xc3\xa9 ha desplegat un programa de m\xc3\xa9s de 350 activitats p\xc3\xbabliques l'any als dos centres Tate a Londres, i ha impulsat la recerca en art modern i contemporani, especialment xin\xc3\xa8s, com a part de la programaci\xc3\xb3 de la instituci\xc3\xb3. Entre d'altres projectes expositius, Marko Daniel ha co-comissariat, juntament amb Matthew Gale i Teresa Montaner, l'exposici\xc3\xb3 Joan Mir\xc3\xb3. L'escala de l'evasi\xc3\xb3, que es va poder visitar a la Tate Modern de Londres, a la National Gallery of Art de Washington i a la Fundaci\xc3\xb3 Joan Mir\xc3\xb3 entre els anys 2011 i 2012."